HUDOBNÝ SVET VZDIALENÝCH KULTÚR
2023-01-09 - 2023-12-31 | Hudobné átrium
9.1. – 31.12.2023
HUDOBNÝ SVET VZDIALENÝCH KULTÚR
Objavujte pestrosť zvukov a harmónií. Komentovaná prehliadka etnických nástrojov rôznych krajín sveta. Individuálnym návštevníkom sú nástroje k dispozícií v rámci otváracích hodín. Pre organizované skupiny ponúkame prezentáciu etnických nástrojov a s interakciou účastníkov v dohodnutých termínoch.
Pre rezerváciu termínu kontaktujte: hudobneatrium@svkbb.eu 048/4710744
Tento projekt je realizovaný vďaka finančnej podpore Nadácie SPP.
Prostredníctvom prezentácie jednotlivých nástrojov sa záujemcovia pútavou formou oboznámia s ich pôvodom, spoznajú históriu a zvuky tradičných etnických nástrojov rôznych kultúr a vzdialených hudobných svetov, ako aj ich uplatnenie v rôznych oblastiach hudobných žánrov. Nástroje sú určené širokej škále návštevníkov, hudobníkom i laikom. Vhodné nielen pre študentov hudobných a pedagogických odborov ako špeciálny študijný materiál, ale aj pre širokú verejnosť, pre ktorú je hudba a pestrosť rôznych kultúr záujmom a inšpiráciou.
Návštevníci Hudobného átria sa môžu tešiť na tureckú darbuku, egyptský doumbek, indickú tanpuru, africkú sansulu, jazýčkový oceľový bubon tank drum, drevený štrbinový bubon Tinka Tong, cajon, šamanský bubon, congá, ako aj ukulele a ďalšie nástroje. Súčasťou prehliadky budú aj drobné perkusie, ako napríklad oceľové agogo, drevené kokiriko, maracas cabala, cajita, bronzové činelky, himalájske spievajúce misky a ďalšie. Nástroje zaujmú tvarom, zvukom, materiálom, špeciálnou hrou a sú aj pastvou pre oči.
Navštívte Hudobné átrium a príďte sa nadchnúť touto netradičnou ponukou.
Otváracie hodiny:
Hudobné átrium ŠVK
Lazovná 9, Banská Bystrica
hudobneatrium@svkbb.eu 048/4710744
október – máj
pondelok – piatok 10.00 – 17.00 h
obedná prestávka 12.30 – 13.00 h
jún – september
pondelok – utorok 10.00 – 16.00 h
streda 10.00 – 18.00 h
štvrtok – piatok 10.00 – 16.00 h
obedná prestávka 12.30 – 13.00 h

Zo života tvorcu slovenskej národnej hudby/Výstava od 8. 9. 2023
2023-09-08 - 2024-01-12 | Expozícia Múzeum – domov múz, 2. posch., Lazovná 9, Banská Bystrica, 97401, Slovakia (Slovak Republic)
V tomto roku si pripomíname 180. výročie narodenia hudobného skladateľa, dirigenta, zbormajstra, organistu, hudobného pedagóga, publicistu a najvýznamnejšieho predstaviteľa hudobného romantizmu na Slovensku, Jána Levoslava Bellu.
Narodil sa 4. septembra 1843 v Liptovskom Mikuláši. Meno Levoslav si zvolil pri birmovaní. Svoje hudobné nadanie rozvíjal už od rannej mladosti počas gymnaziálnych štúdií v Levoči (1853 – 1859). Neskôr v Banskej Bystrici na katolíckom gymnáziu a paralelne v teologickom seminári s výnimkou rokov 1963 – 1965, keď vďaka biskupovi Štefanovi Moyzesovi študoval na viedenskom Pázmáneu a mohol sa venovať výlučne hudbe až do vysvätenia za kňaza v roku 1866. Po návrate z Viedne pôsobil ako prebendát katedrálneho chrámu v Banskej Bystrici, kde zotrval do roku 1869. Okrem iného vyučoval spev a hudobnú teóriu v teologickom seminári. V roku 1869 prijal funkciu regenschoriho a mestského kapelníka v Kremnici, ktorú vykonával do roku 1881 a hudobný život mesta mimoriadne pozdvihol. V rumunskej Sibini, kde pôsobil ako regenschori, učiteľ hudby na gymnáziu, reálnej škole a dirigent miestneho hudobného spolku a spevokolu Hermania. Popri dokončení opery Kováč Wieland komponoval početné protestantské duchovné piesne a organové skladby a dosiahol vrchol dirigentskej činnosti uvádzaním vlastných kompozícií i symfonických, vokálno-inštrumentálnych a operných diel európskych hudobných skladateľov. V roku 1926 mala v SND premiéru opera Kováč Wieland a zároveň mu Univerzita Komenského udelila čestný titul Doctor Honoris Causa. Na sklonku života sa v roku 1928 skladateľ usadil v Bratislave, kde sa napriek vysokému veku zapájal do hudobného života a v roku 1933 dokončil kantátové dielo Divný zbojník. Zomrel 25. mája 1936.
Výstava zo zbierkového fondu múzea bude verejnosti prístupná v priestoroch expozície Múzeum – domov múz, 2. poschodie ŠVK od 8. 9. 2023 do 12. 1. 2024.
https://svkbb.eu/wp-content/uploads/2023/08/JLB-kopie-4-scaled.jpg

SYN SLÁVY/VÝSTAVKA od 29. 9. 2023
2023-09-29 - 2024-01-26 | II. poschodie
Pozvánka na výstavu
Syn Slávy
Pri príležitosti 230. výročia narodenia slovenského básnika, spisovateľa, politika, jazykovedca a evanjelického kňaza Jána Kollára si Literárne a hudobné múzeum v Banskej Bystrici pripravilo výstavku zo svojho zbierkového fondu venovanú tejto významnej osobnosti slovenských dejín.
Ján Kollár sa narodil 27. júla 1793 v Mošovciach. V rokoch 1813 – 1815 študoval na evanjelickom lýceu v Bratislave a po jeho skončení pôsobil dva roky v Banskej Bystrici ako vychovávateľ v rodine Ľudovíta Kolbenhayera. Počas univerzitného štúdia v nemeckom meste Jena (1817 – 1819) sa okrem evanjelickej teológie venoval aj filozofii, prírodným vedám a histórii. V tom čase sa spoznal s dcérou evanjelického kňaza Friderikou Wilhelminou Schmidtovou, nazývanou Mína, do ktorej sa zamiloval a stala sa predobrazom mýtickej bohyne Slávy z jeho básnickej skladby Slávy dcera (1824). V rokoch 1819 – 1848 pôsobil Ján Kollár ako evanjelický farár v Pešti, odkiaľ počas revolučného obdobia (1848 – 1849) odišiel do Viedne. Tam najskôr pracoval na cisárskom dvore ako dôverník vlády pre otázky Slovenska a bol menovaný mimoriadnym profesorom slovanskej archeológie na viedenskej univerzite. Bol propagátorom myšlienky všeslovanskej vzájomnosti a zástancom česko-slovenskej jednoty. Venoval sa aj zberateľstvu slovenských ľudových piesní, ktoré publikoval pod názvom Národné piesne slovenského ľudu v Uhrách (1834 a 1835) Zomrel 24. januára 1852 vo Viedni, kde bol pôvodne aj pochovaný, no začiatkom 20. storočia boli jeho telesné pozostatky prevezené do Prahy na Olšanský cintorín.
Na výstavke môžu návštevníci vidieť nielen historické a novšie vydania jeho diel, ale aj unikátne fotografie a viaceré pamätné predmety súvisiace s Jánom Kollárom a s pripomínaním si jeho odkazu v súšasnosti s názvom Syn Slávy vo vitrínach na druhom poschodí Štátnej vedeckej knižnice v Banskej Bystrici.
Návštevníci si výstavku môžu pozrieť od 29. septembra 2023 do 26. januára 2024 na 2. poschodí ŠVK v Banskej Bystrici.
Kurátorom výstavky je Mgr. Peter Filín
https://svkbb.eu/wp-content/uploads/2023/09/kollar1-kopie-scaled.jpg

Kovačická insita
2023-10-26 - 2023-12-14

PROGRAM NOVEMBER LHM 2023
2023-11-01 - 2023-11-30 | Expozície Literárneho a hudobného múzea, Lazovná 9, Banská Bystrica, Slovenská republika, 975 58, Slovenská republika
https://svkbb.eu/wp-content/uploads/2023/10/november-2023.jpg

PROGRAM ŠVK BB November 2023
2023-11-01 - 2023-11-30
